এনটিভি-তে প্রচারিত ‘বই বসন্তে’ অনুষ্ঠানে সুমন ভাই ও জি এইচ হাবীব ডাকাত-নিউটন সম্পর্কে সাহসিকতার সঙ্গে যে-বক্তব্য রেখেছেন, সেজন্য দুজনের প্রতিই রইল কৃতজ্ঞতা। অনেক আগে থেকেই জুলফিকার নিউটনের চৌর্যবৃত্তি সম্পর্কে অবগত ছিলাম, বিশেষ করে বিখ্যাত সব কবির জনপ্রিয় ও মুখে-মুখে-ফেরা কবিতা তার নিজের নামে চালিয়ে দেওয়া এবং দেবীপ্রসাদ চট্টোপাধ্যায়ের শিল্পের নন্দনতত্ত্ব বিষয়ে লেখা ‌রূপ, রস ও সুন্দর : নন্দনতত্ত্বের ভূমিকা-এর হুবহু আত্মসাৎ করার ঘটনা। কিন্তু সে যে এত-এত বিখ্যাত বইয়ের অপর লেখককৃত অনুবাদ ‌‌‌‌‌‌‌‌‌সমুদ্রচুরি করতে পারে, তা আমার জানা ছিল না (‘সে’ ও ‘পারে’ এজন্য যে, জুলফিকার নিউটনের প্রতি ন্যূনতম শ্রদ্ধাবোধও আমার নেই বা কোনো সুস্থ মানুষের থাকতে পারে বলেও আমি মনে করি না)। সবচেয়ে বিস্মিত, একই সঙ্গে লজ্জিত হই তার বেশির ভাগ বইয়ে (তার?) জাতীয় অধ্যাপক কবীর চৌধুরীর ভূমিকা দেখে। সাহিত্য বিষয়ে যাঁরা সামান্যতমও খোঁজখবর রাখেন, তাঁরাও জানেন জুলফিকার নিউটনের এ-কীর্তির কথা; কিন্তু এতগুলো বছরেও কি কবীর চৌধুরীর নিকট এ-দুঃসংবাদ পৌঁছেনি? কবীর চৌধুরীর ভূমিকায় নিউটনের অনুবাদ সম্পর্কে অনর্থক প্রশংসাবাক্য দেখে আমি অনড়, থ হয়ে যাই। তিনি কোনো বইয়ের ভূমিকা পাণ্ডুলিপি দেখে লেখেন, না কি ঘনিষ্ঠতাসূত্রে ইনিয়ে বিনিয়ে বাছাইকৃত শব্দ সাজান — এ-প্রশ্ন যে-কারও মনে উদিত হওয়া অস্বাভাবিক নয়।